### 8.      Beslutning om vedtagelse af Kalundborg Kommunes spildevandsplan - 2017-2027

**Åbent**

Sagsnr.: 326-2014-98734       J.nr.: 06.00.05           Dokumentnr.:
326-2017-53323

**Sagstype**

Beslutning.

**Resume af sagens baggrund**

Kalundborg Kommune skal have en ny spildevandsplan, da den
nuværende spildevandsplan er udløbet (den er dog fortsat gældende indtil en ny
er vedtaget). Den nye spildevandsplan 2017-2027 indeholder indsatser på
kloakområdet under et overordnet princip om mest miljø for pengene. Den
endelige plan skal nu godkendes.

Teknik- og Miljøudvalget besluttede på møde d. 8. september
2016 at sende spildevandsplanen i høring. Dette skete i perioden 13. december
2016 - 14. februar 2017.

**Indstillinger**

Direktøren indstiller, at

1. den ny
spildevandsplan 2017-27 vedtages

2. administrationen
bemyndiges til at foretage nødvendige redaktionelle ændringer, inden
spildevandsplanen offentligt fremlægges.

**Behandling**

Teknik- og Miljøudvalget, Økonomiudvalget,
Kommunalbestyrelsen.

**Sagsfremstilling**

Spildevandsplanen behandler 5 hovedtemaer - Badestrande,
Vandløb og Søer, Forsyningssikkerhed og gode kloakker, Klimatilpasning og Drift
og Økonomi. De konkrete indsatser er på den måde placeret efter, hvor de
bidrager mest til forbedringer.

Under hvert tema findes et antal indsatser. Det kan være
kloakrenoveringer, nye kloakeringer (eksempelvis landsbyer og randområder uden
kloak), forbedret rensning i det åbne land, forbedret rensning i
sommerhusområder eller målinger i vandløb for at dokumentere problemer eller
effekter.

I høringsperioden er der indkommet 11 høringssvar og
bemærkninger samt en række opklarende spørgsmål. De kan kategoriseres således:

1. Høringssvar, som
giver anledning til ændring af spildevandsplanen

2. Høringssvar, som
ikke giver anledning til ændring af spildevandsplanen

3. Opklarende
spørgsmål

I vedlagte hvidbog kan alle indkomne høringssvar og
bemærkninger under kategori 1 og 2 ses. Plan, Byg og Miljø har løbende i
høringsperioden svaret på de opklarende spørgsmål i kategori 3, som enten
drejede sig om hjælp til at finde informationer eller om hjælp til at forstå,
hvilke planer der var for enkeltejendomme samt de økonomiske og praktiske
konsekvenser.

**Resume af hvidbogen**

Plan, Byg og Miljø modtog 11 høringssvar og bemærkninger.

Der var en klage over de økonomiske konsekvenser, som
fremtidig separatkloakering af et område vil få for enkeltpersoner. Det vil
ikke være muligt at imødekomme denne klage.

Der var forslag om at kloakere et bestemt sommerhusområde,
hvor det er svært at anlægge nedsivningsanlæg. Dette område kan tages med i
overvejelserne, når Kalundborg Forsyning kloakerer et andet område tæt på.
Herudover analyseres muligheden for kloakering af sommerhusområder yderligere i
2017-2020.

En repræsentant fra et fællesprivat spildevandslaug ønskede
en afklaring af, hvad sådanne laug betegnes som i spildevandsplanen. De
betegnes fremover 'Anden'.

Der var forslag om at tilføje en vejstrækning til de
såkaldte klynger i spildevandsplanen og samtidig fritage ejendommene fra det
påbud om forbedret spildevandsrensning i det åbne land, som de modtog i 2015.
Påbuddet kan ikke fraviges, men de optages som klyngeindsats og kan dermed
muligvis kloakeres - de kan desuden få forlænget påbudsfrist.

I en henvendelse spurgtes, om klimasikring omfatter
kystbeskyttelse. I spildevandsplanen er kun beskrevet løsninger relateret til
kloaknettet. Der henvises i stedet til kommunens klimatilpasningsplan.

To forslag drejede sig om sommerhusområder omfattet af
spildevandsplanen. Det blev foreslået at tage områderne ud grundet store omkostninger
sammenlignet med en uklar miljøgevinst, og fordi flere grundejere allerede
renser spildevandet. Det ene område (v. Kirke [adresse]) kan tages ud,
fordi der endnu ikke er de nødvendige målinger, og fordi der opnås mere miljø
for pengene andetsteds. [adresse] fastholdes som indsatsområde, da
tilstødende område er kloakeret. Det kan dog tages ud, hvis målinger viser en
højere vandkvalitet.

Statoil Refining A/S klagede over betegnelsen 'ukloakeret',
da hele arealet er kloakeret med eksisterende tilladelser til renseanlæg mv.
Området omdøbes til 'Anden' - det samme som andre private renseanlæg kaldes i
planen.

Der blev i en henvendelse stillet spørgsmålstegn ved
effekten af at kloakere [adresse]. Dette viser et behov for at få fastlagt en
rækkefølge i klyngeindsatserne, så vi opprioriterer de områder, der ligger i
områder med påbud om forbedret spildevandsrensning. Øvrige klynger, såsom
[adresse], kan få rykket tidshorisonten.

I et forslag skitseredes en finansieringsmodel, hvor alle
borgere - uanset muligheder for banklån - kan låne penge hos kommunen til
kloakarbejde i relation til spildevandsplan og påbud. Lovgivningen gør det
umuligt at imødekomme dette forslag p.t. Der henvises til eksisterende
ordninger, og forslaget kan videresendes til andet regi.

Kalundborg Ny Vesthavn ønskede bekræftelse på, at tidligere
plan og tillæg ikke gælder, når en ny plan vedtages. Dette kan bekræftes.
Samtidig ønsker vesthavnen at håndtere overfladevandet selv, i stedet for at
lede det til forsyningens net. Dette kan imødekommes ved at benævne arealet
'spildevandskloakeret'.

**Økonomiske konsekvenser**

Der er ingen økonomiske konsekvenser.

**Bilag**

|  |  |
| --- | --- |
| Hvidbog\_Spildevandsplan 2017-27\_endelig\_2017-02-22 | 326-2017-73483 |
| Spildevandsplan 2017-27\_endelig\_2017-02-22 | 326-2017-73482 |